b'\n_START_ARTICLE_\nJasenovac konsentrasjonsleir\n_START_PARAGRAPH_\nJasenovac konsentrasjonsleir i Jasenovac kommune, fylket Sisak-Moslavina i Kroatia var den st\xc3\xb8rste utrydningsleiren p\xc3\xa5 Balkan under andre verdenskrig. Leiren ble opprettet sommeren 1941 av Ustasja-regimet, med de tyske leirene som forbilder, og fikk tilnavnet Auschwitz p\xc3\xa5 Balkan. Ofrene var etniske serbere (ortodokse), sig\xc3\xb8ynere, j\xc3\xb8der og antifascistiske kroater. I tillegg til \xc3\xa5 v\xc3\xa6re utrydningsleir, var Jasenovac ogs\xc3\xa5 samleleir for transporter til andre d\xc3\xb8dsleirer.\n_START_SECTION_\nAntall myrdede\n_START_PARAGRAPH_\nTallet p\xc3\xa5 ofre i Jasenovac har v\xc3\xa6rt omstridt og anslagene varierer, Simon Wiesenthal-senteret i Jerusalem oppgir \xc2\xabminst 85\xc2\xa0000\xc2\xbb, mens Holocaustmuseet i USA opererer med mellom 77\xc2\xa0000 og 99\xc2\xa0000. Historikeren Slavko Goldstein oppgir 85\xc2\xa0000, hvorav 30\xc2\xa0000 serbere, 15\xc2\xa0000 j\xc3\xb8der, 20\xc2\xa0000 sig\xc3\xb8ynere og 20\xc2\xa0000 kroatiske opposisjonelle. Den \xc3\xb8sterrikske historikeren Anna Maria Gr\xc3\xbcnfelder skriver om 100\xc2\xa0000 d\xc3\xb8dsofre. \xc2\xabBosniakisches Institut\xc2\xbb i Z\xc3\xbcrich utga i 1998 an navneliste over ialt 59\xc2\xa0188 omkomne i Jasenovac, inkludert lageromr\xc3\xa5det Stara Gradi\xc5\xa1ka, hvorav 33\xc2\xa0944 var serbere 9\xc2\xa0044 j\xc3\xb8der, 1\xc2\xa0461 sig\xc3\xb8ynere og 6\xc2\xa0546 kroater. I tillegg kommer ofre av annen etnisitet eller hvis etnisitet ikke kan fastsl\xc3\xa5s. Det oppgitte tallet blir imidlertid antatt \xc3\xa5 v\xc3\xa6re noe for lavt. Imidlertid gjengir den \xc3\xb8sterrikske historikeren Hans Safrian \xc3\xb8yenvitneskildringer som tyder p\xc3\xa5 opptil 300\xc2\xa0000 til 400\xc2\xa0000 myrdede._NEWLINE_Jasenovac-leirens eget minnested har offentliggjort en s\xc3\xb8kbar liste over de individuelle ofrene med biografiske opplysninger og d\xc3\xb8ds\xc3\xa5rsaker, men oppgir at den per mars 2013 ikke er komplett. Den inneholder 83\xc2\xa0145 navngitte peroner, hvorav 47\xc2\xa0627 var serbere, 16\xc2\xa0173 romfolk (sig\xc3\xb8ynere), 13\xc2\xa0116 j\xc3\xb8der og 4\xc2\xa0255 kroater._NEWLINE_Fra 1941 til 1945 var det mer enn 25 konsentrasjonsleirer i Kroatia._NEWLINE_Konsentrasjonsleiren Jasenovac ble frigjort og oppl\xc3\xb8st av jugoslaviske partisaner 17. april 1945.'